作者:韋應物
標題:答僴奴、重陽二甥
內容:棄職曾守拙，玩幽遂忘喧。山澗依磽瘠，竹樹蔭清源。貧居煙火濕，歲熟梨棗繁。風雨飄茅屋，蒿草沒瓜園。群屬相歡悅，不覺過朝昏。有時看禾黍，落日上秋原。飲酒任真性，揮筆肆狂言。一朝忝蘭省，三載居遠藩。複與諸弟子，篇翰每相敦。西園休習射，南池對芳樽。山藥經雨碧，海榴淩霜翻。念爾不同此，悵然複一論。重陽守故家，僴子旅湘沅。俱有緘中藻，惻惻動離魂。不知何日見，衣上淚空存。